b'\n_START_ARTICLE_\nMahdi\n_START_SECTION_\nMahdi viimeaikaisessa politiikassa\n_START_PARAGRAPH_\nHistorian tunnetuin itse\xc3\xa4\xc3\xa4n mahdiksi v\xc3\xa4itt\xc3\xa4nyt henkil\xc3\xb6 lienee ollut Sudania 1885-1898 (Mahdiyya) hallinnut Muhammad ibn Abdalla. Britit kuitenkin lopulta voittivat h\xc3\xa4net ja liittiv\xc3\xa4t Sudanin imperiumiinsa._NEWLINE_Islamilaisista valtioista erityisesti Iran on korostanut mahdin odotettua tulemista politiikassaan. Innokkaimmat pitiv\xc3\xa4t aikanaan Iranin islamilaisen vallankumouksen johtajaa Ajatollah Khomeinia mahdina, mit\xc3\xa4 k\xc3\xa4sityst\xc3\xa4 h\xc3\xa4n itse ei ruokkinut, mutta ei my\xc3\xb6sk\xc3\xa4\xc3\xa4n kielt\xc3\xa4nyt. T\xc3\xa4m\xc3\xa4 ajatus lienee hiipunut Khomeinin kuoltua. Iranin presidentti Mahmoud Ahmadinejad on viitannut puheissaan mahdin j\xc3\xa4lleentulemiseen. T\xc3\xa4ll\xc3\xa4 hetkell\xc3\xa4 tunnetuin mahdin mukaan nimetty poliittinen liike ja aseellinen j\xc3\xa4rjest\xc3\xb6 on Irakissa toimiva "mahdin armeija" , jota johtaa \xc5\xa1iiajohtaja Moqtada al-Sadr.\n_START_SECTION_\nEsittely\n_START_PARAGRAPH_\nMahdia ei mainita itse Koraanissa, mutta se mainitaan t\xc3\xa4rkeiss\xc3\xa4 hadith-kokoelmissa. Ensimm\xc3\xa4isen kerran kirjallisissa l\xc3\xa4hteiss\xc3\xa4 mahdi mainitaan poliittisena henkil\xc3\xb6n\xc3\xa4, kun Al-Mukhtar kapinoi umaijadien kalifaattia vastaan vuonna 686. Al-Mukhtar v\xc3\xa4itti nelj\xc3\xa4nnen kalifin pojan, Ibn al-Hanifiyan (k. 700 jaa.), olevan mahdi, joka pelastaisi muslimit umaijadien ep\xc3\xa4oikeudenmukaisesta vallasta._NEWLINE_Sunnalaisessa perinteess\xc3\xa4 mahdi tulee esiin muutama p\xc3\xa4iv\xc3\xa4 ennen tuomionp\xc3\xa4iv\xc3\xa4\xc3\xa4 ja taistelee yhdess\xc3\xa4 Jeesuksen kanssa Dajjalia vastaan. Dajjal on er\xc3\xa4\xc3\xa4nlainen v\xc3\xa4\xc3\xa4r\xc3\xa4 Messias tai antikristus._NEWLINE_\xc5\xa0iialaisessa perinteess\xc3\xa4 mahdi tulee messiaan (Jeesus) ja Khutr-niminen profeetan kanssa. Jeesus ja Khutr eiv\xc3\xa4t tule profeetan roolissa, sill\xc3\xa4 Profeetta Muhammad oli viimeinen profeetta. Mahdi tulee voittamaan Dajjalin ja h\xc3\xa4n tuo maailmalle rauhan ja vapauden sek\xc3\xa4 "oikean islamin". Eri hadithien mukaan el\xc3\xa4m\xc3\xa4 jatkuu mahdin j\xc3\xa4lkeen pitk\xc3\xa4\xc3\xa4n._NEWLINE_Mahdista on kuitenkin erilaisia tulkintoja ja ne vaihtelevat eri islamilaisissa perinteiss\xc3\xa4 ja kulttuureissa. Vuosisatojen aikana moni imaami, uskonnollinen johtaja tai hallitsija on julistanut poliittis-uskonnollisessa mieless\xc3\xa4 olevansa itse mahdi \xe2\x80\x93 muiden muassa bahai-uskonnon esimuodon luonut Bab.'